KOMMISSIONENS FORORDNING (EF) Nr. 1114/96 af 20. juni 1996 om ændring af forordning (EF) nr. 1600/95 om gennemførelsesbestemmelser for importordningen og om åbning af toldkontingenter for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved Kommissionens forordning (EF) nr. 2931/95 (2), særlig artikel 13, stk. 3 og artikel 16, stk. 1 og 4,

under henvisning til Rådets forordning (EF) nr. 1095/96 af 18. juni 1996 om gennemførelse af indrømmelserne i liste CXL, der er fastlagt på grundlag af forhandlingerne i henhold til artikel XXIV, stk. 6, i GATT (3), særlig artikel 1, stk. 1, og

ud fra følgende betragtninger:

Kommissionens forordning (EF) nr. 1600/95 af 30. juni 1995 om gennemførelsesbestemmelser for importordningen og om åbning af toldkontingenter for mælk og mejeriprodukter (4), senest ændret ved forordning (EF) nr. 937/96 (5), bør tilpasses under hensyn til forhandlingerne i henhold til artikel XXIV, stk. 6, i GATT, hvis resultater får virkning fra 1. januar 1996 for så vidt angår de pr. oprindelsesland opdelte toldkontingenter; der bør derfor foretages en ændring af de mængder, der er anført i bilag II til forordning (EF) nr. 1600/95;

i overensstemmelse med ordningen for kvartalsvis udstedelse af importlicenser for import under toldkontingenter, der ikke er opdelt pr. oprindelsesland, bør tilpasningen af de pågældende kontingenter for perioden 1. januar - 30. juni 1996 foretages på grundlag af de mængder, der er disponible til udstedelse af licenser for andet kvartal af 1996 og under hensyntagen til restmængderne fra de foregående kvartaler; i det nævnte bilag II bør derfor angives, hvor store mængder der er disponible for dette andet kvartal;

licenser, der er udstedt til import under toldkontingenter, som ikke er opdelt pr. oprindelsesland, er gyldige indtil 30. juni alt efter datoen for deres udstedelse; under henvisning til den forsinkede fastsættelse af de disponible mængder for andet kvartal af 1996 og forrykningen af perioden for indsendelse af ansøgninger om importlicenser bør gyldighedsperioden forlænges indtil 21. september 1996;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I forordning (EF) nr. 1600/95 foretages følgende ændringer:

1) I artikel 15 indsættes følgende afsnit efter det første afsnit:

»Licenser, som er udstedt til import af mængder, der er disponible for andet kvartal 1996, er imidlertid ikke gyldige ud over 21. september 1996.«

2) Bilag II erstattes af bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 307 af 20. 12. 1995, s. 10.

(3) EFT nr. L 146 af 20. 6. 1996, s. 1.

(4) EFT nr. L 151 af 1. 7. 1995, s. 12.

(5) EFT nr. L 127 af 25. 5. 1996, s. 26.

BILAG

»BILAG II

TOLDKONTINGENTER IFØLGE GATT/WTO-AFTALER IKKE OPDELT PR. OPRINDELSESLAND

(GATT/WTO-år)

>TABELPOSITION>